बिहार में मुजफ्फरपुर के बालिका गृह से गायब चार लईकिन में एक के बिहार पुलिस के टीम उत्तर प्रदेश से बरामद क लेलस। बालिका गृह के रिकॉर्ड के मुताबिक बरामद भईल लईकी ओ 7 लईकिन में शामिल बिया, जवन कि उहाँ से गायब रहली।
पुलिस सूत्र के मुताबिक लईकी उत्तर प्रदेश के राजधानी लखनऊ के एगो बालिका गृह से बरामद भईल बिया। मुजफ्फरपुर बालिका गृह के रिकॉर्ड के मुताबिक कुल 7 लईकी बालिका गृह से लापता रहली, जवना में से 3 के मौत हो चुकल बा, जबकि एक लईकी के पुलिस लखनऊ से बरामद कईले बिया।
हालांकि मुजफ्फरपुर पुलिस ए खबर के आधिकारिक पुष्टि नईखे कईले लेकिन सूत्र के दावा बा कि बिहार पुलिस के एगो टीम लखनऊ पहुँच चुकल बिया अवुरी बरामद भईल लईकी के बिहार ले आवे खाती जरूरी कार्रवाई कईल जाता।
एकरा से पहिले मुजफ्फरपुर के एसएसपी हरप्रीत कौर कहली कि पुलिस बालिका गृह से लापता सातों लईकिन के मामला के जांच करतिया। सूत्र के मुताबिक तीन लईकी के मौत के पुष्टि होखला के बाद पुलिस चार लईकी के गायब होखे से जुडल एगो प्राथमिकी भी दर्ज कईले बिया।
याद रहे कि मामला के खुलासा के करीब तीन महीना बाद ए मामला के जांच के जिम्मा सीबीआई के सौंप दिहल बा। सीबीआई से पहिले ए मामला के जांच बिहार पुलिस के एसआईटी करत रहे।
करीब तीन महीना तक ए मामला में सुस्त रहेवाली बिहार सरकार प एक्शन के मूड में लऊकतिया। सरकार मुजफ्फरपुर, अररिया, मधुबनी, भोजपुर, भागलपुर आ मुंगेर के बाल कल्याण संरक्षण निकाय के सहायक निदेशक के निलंबित क देलस।
ए सभ लोग प टाटा इंस्टीट्यूट ऑफ सोशल साइंस के रिपोर्ट में गड़बड़ी के सूचना मिलला के बावजूद कार्रवाई ना करे के आरोप बा। निलंबित होखे वाला सहायक निदेशक में दिवेश कुमार शर्मा, घनश्याम रविदास, कुमार सत्यकाम, आलोक रंजन, गीताजंली प्रसाद आ सीमा कुमारी शामिल बाड़ी।
मुजफ्फरपुर कांड के प्रमुख आरोपी ब्रजेश ठाकुर के हथियारों के लाइसेंस भी तत्काल प्रभाव से निलंबित क दिहल बा। ब्रजेश ठाकुर से जुडल मामला में मुजफ्फरपुर के एगो अधिकारी कहले, “ब्रजेश ठाकुर के नाम प नगर थाना से जारी एगो पिस्तौल आ एगो राइफल के लाइसेंस के जिलाधिकारी मोहम्मद सोहैल निलंबित करत दुनो हथियार के दु दिन में जमा करावे के आदेश देले बाड़े।”
bho_Deva bho_Deva bho_Deva bho_Deva bho_Deva bho_Deva bho_Deva bho_Deva